Svømmeren Lotte Friis har været i konkurrencebassinet for sidste gang.

Den danske svømmestjerne Lotte Friis har indstillet sin professionelle karriere.

- Nu er tiden til det, fortæller Lotte Friis til TV 2 SPORT.

Langdistancesvømmeren fortæller også, at tankerne om et karrierestop har rumsteret i hovedet på hende siden OL i London for snart fem år siden.

Med karrierestoppet går Lotte Friis glip af EM på hjemmebane i december. Hun har tidligere udtalt, at hun ikke ville med til EM som 'turist'.

- For at kæmpe med om medaljer, så skal jeg træne omkring 30 timer om ugen. Det har jeg bare ikke lyst til mere, og så vil jeg ikke spilde hverken min eller svømmeunionens tid.

Lotte Friis går på svømmepension med flere flotte resultater på de lange distancer. I 2008 vandt hun OL-bronze i Beijing, og i 2009 blev hun verdensmester på 800 meter. Det var i øvrigt også Danmarks første VM-guldmedalje på langbane.

To år senere blev Lotte Friis endnu engang verdensmester, men denne gang var det på 1500 meter-distancen.

Derudover har hun også vundet fem sølvmedaljer ved VM, blandt andet både op 800- og 1500 meter i Barcelona i 2013, og fra 2009-2013 havde hun verdensrekorden på 1500 meter fri.

- OL-bronzen, VM-guld i 2009 og mine to sølvmedaljer og Europarekorden fra VM i 2013, hvor jeg mentalt næsten var stoppet med at svømme, det står for mig som noget helt unikt.

Her ses Lotte Friis med sin VM-guldmedalje fra Rom 2009. Foto: ALESSANDRO BIANCHI / Scanpix Denmark

Efter triumfen i Rom blev Lotte Friis kåret som årets sportsnavn i Danmark i 2009.

I svømmeunionen er sportschef Lars Green Bach både ærgerlig og forstående over for Friis' beslutning.

- Det er vemodigt, at vi fremover må undvære Lottes professionalisme, engagement og energi på landsholdet under de store internationale begivenheder. Men samtidig er beslutningen jo netop også et udtryk for, at Lotte er tro mod sig selv og det, som hun ved skal til for at være med på allerhøjeste niveau i international eliteidræt, siger Green Bach.

Lotte Friis vandt sin første medalje helt tilbage i 2004.

Nu fortsætter hun som træner i Gentofte Svømmeklub, hvor hun indtil nu har været tilknyttet som atlet.